**Amedeo Modigliani** (12. heinäkuuta 1884 Livorno – 24. tammikuuta 1920 Pariisi) oli italialainen taidemaalari ja kuvanveistäjä. Hänet tunnetaan muotokuvista ja naismalleja kuvaavista maalauksista, joissa on pidennettyjä ja soikeita muotoja. Surumielisten hahmojen silmät ovat usein mantelinmuotoiset. Maalauksille on ominaista herkkä viivankäyttö ja täyteläiset kuparinpunaiset, ruskeat, siniharmaat ja syvän vihreät värisävyt. Monet teokset tunnistaa pitkulaisista, naamionkaltaisista kasvoista.

Elämä ja ura
------------

### Varhainen elämä, taideopinnot ja Pariisiin muutto

Modigliani syntyi Livornossa kulttuurimyönteiseen juutalaiseen kauppiasperheeseen. Hän opiskeli maalausta vuodesta 1902 alkaen ulkoilmamaalari Guglielmo Michelin johdolla neljä vuotta ja kävi myös Italian merkittävimmissä taidekaupungeissa. Hän muutti Pariisiin vuonna 1906, ja viihtyi muiden muualta muuttaneiden taiteilijoiden, kuten Chaïm Soutinen ja Moïse Kislingin seurassa. Siellä alkoi muovautua hänen omintakeinen tyylinsä, joka sai vaikutteita primitiivisestä taiteesta ja pariisilaisten taiteilijaystävien tyylistä.

Primitiivinen taide oli Pariisissa tuolloin yleinen kiinnostuksen kohde. Monet keskeiset taiteilijat, kuten Paul Gauguin, Constantin Brâncuși, Henri Matisse ja Pablo Picasso, tekivät arkaisoivia puu- ja kiviveistoksia. Modigliani ystävystyi läheisesti Brancusin kanssa ja sai häneltä vahvoja vaikutteita.

### Taiteilijanura

Modiglianin malli ja rakastettu Jeanne Hebuterne Modiglianin ateljeessa Montparnassella.
Tuottelias Modigliani teki Pariisin vuosina 1906–1920 noin 420 maalausta, lukemattomia piirustuksia ja 31 veistosta. Veistoksia hän teki kivestä 1914 alkaen. Pelkistetyissä, tavallisesti päätä kuvaavissa veistoksissa on tyyliteltyjä vaikutteita afrikkalaisesta, oseanialaisesta ja kykladisesta veistotaiteesta.

Modigliani tunnetaan parhaiten 1915–1919 maalaamistaan pelkistetyistä muotokuvista ja alastonkuvista. Modigliani aloitti vuonna 1916 makaavia malleja kuvaavien yli kahdenkymmenen maalauksen sarjan. Sarja tehtiin Léopold Zborowskin toimeksiannosta, joka oli taidekauppias ja myi hänen teoksiaan. Zborowski hankki mallit ja antoi asuntonsa Modiglianille maalauskäyttöön. Yläsuunnasta nähdyt mallit poseeraavat usein tummalla peitteellä ja katsojaa kohti katsoen. Tiukasti rajatut vartalot täyttävät koko kuvapinnan, jonka ulkopuolelle kädet ja jalat usein jäävät. Alastonmaalaukset jatkavat renessanssin taiteesta alkanutta Venus-maalausten perinnettä. Asennot muistuttavat Tizianin, Goyan ja Velázquezin tunnettuja maalauksia. Modiglianin maalauksissa aiemmin tärkeä mytologinen yhteys jää kuitenkin taustalle ja eroottinen ja provokatiivinen sisältö on etualalla. Mallit olivat aina ammattimalleja, eivät ystäviä tai rakastettuja. Esimerkiksi Jeanne Hébuterne oli mallina 20 maalauksessa, mutta aina puettuna.

### Viime vaiheet ja perintö

Modigliani kuoli tuberkuloosiin 35-vuotiaana. Hänen terveytensä oli ollut heikko jo nuorena, hän muun muassa joutui lopettamaan koulun 14-vuotiaana keuhkopussintulehduksen vuoksi. Viimeisinä Pariisin vuosina terveyttä heikensivät myös päihteet.

Modigliani on toiminut boheemitaiteilijan perustyyppinä. Hänen elämänvaiheistaan on kirjoitettu paljon ja tehty useita elokuvia, kuten *Elin päivästä päivään* (1958) ja *Modigliani* (2004).

Ateneumin taidemuseon kokoelmassa on vuonna 1955 hankittu öljymaalaus *Taidemaalari Léopold Survagen muotokuva*. Ateneumin taidemuseossa nähtiin syksyllä 2016 Amedeo Modiglianin retrospektiivi, jossa oli esillä yli sata Modiglianin teosta.

Teoksia
-------

* Maude Abrantesin muotokuva, 1907.*Maude Abrantesin muotokuva*, 1907.
* Malli, 1908.*Malli*, 1908.
* Malli (Jeanne), 1908.*Malli (Jeanne)*, 1908.
* Sellisti, 1909.*Sellisti*, 1909.
* Naisen pää, kalkkikiviveistos, 1912.*Naisen pää*, kalkkikiviveistos, 1912.
* Madame Pompadour, 1914.*Madame Pompadour*, 1914.
* Pablo Picasson muotokuva, öljy, 1915.*Pablo Picasson muotokuva*, öljy, 1915.
* Istuva malli, 1916.*Istuva malli*, 1916.
* Punainen alaston, 1917.*Punainen alaston*, 1917.
* Tyttö keltaisessa puvussa, öljy, 1917.*Tyttö keltaisessa puvussa*, öljy, 1917.
* Taidemaalari Léopold Survagen muotokuva, 1918*Taidemaalari Léopold Survagen muotokuva*, 1918
* Omakuva, 1919.*Omakuva*, 1919.
* Talo ja puita, 1919.*Talo ja puita*, 1919.
* Jeanne Hebuternen muotokuva, 1919.*Jeanne Hebuternen muotokuva*, 1919.

Modiglianin maalausten myyntejä
-------------------------------

* 4.11.2015 Modiglianin maalaama muotokuvamaalaus *Paulette Jourdain* myytiin Sotheby’sin huutokauppakamarilla 42,8 miljoonan dollarin (39,7 miljoonan euron) hintaan.
* 9.11.2015 Modiglianin maalaama alastonkuva *Nu couché* (Punainen alaston) myytiin Christie’sin huutokauppa New Yorkissa 170,45 miljoonan dollarin (158,2 miljoonan euron) hintaan.

Lähteet
-------

1. ↑  Modigliani. Cosmopolis.ch.
2. ↑  "Modigliani, Amedeo", *CD-Facta*. Helsinki: WSOY, 1998. ISBN 951-0-23152-5.
3. 1 2 3 4 5  Metropolitan museum of art: Amedeo Modigliani Viitattu 13.12.2010.
4. 1 2  Modigliani: Nude. Guggenheim museum (Web Archive). Viitattu 23.1.2022.
5. ↑  Amedeo Modigliani: Woman's head. Metropolitan Museum. Viitattu 13.12.2010.
6. 1 2  Paasonen, Elina: Pylkkäsen nuija kopsahti: Modiglianin maalauksesta maksettiin huikea summa  9.11.2015. Aamulehti (Web Archive 2015).  Arkistoitu 23.11.2015. Viitattu 22.1.2022.
7. ↑  Amedeo Modigliani: Jeanne Hébuterne. Metropolitan museum of Art. Viitattu 13.12.2010.
8. ↑  Modigliani: Beyond the Myth. The Jewish Museum (Web Archive). Viitattu 23.1.2022.
9. ↑  Mikko Pesonen: Amedeo Modigliani Ateneumiin *Yle Uutiset, Kulttuuri*.  19.1.2016. Oy Yleisradio Ab. Viitattu 20.1.2016.
10. ↑  Alastonkuva myytiin ennätyshinnalla –Modigliani taidekauppojen 100 miljoonan dollarin kerhoon  10.11.2015. Helsingin Sanomat. Viitattu 22.1.2022.

Aiheesta muualla
----------------

* Amedeo Modigliani Kansallisgallerian kokoelmissa

* Kuvia tai muita tiedostoja aiheesta **Amedeo Modigliani** Wikimedia Commonsissa

* Modigliani Tate-galleryssä
* Modigliani MoMassa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Chile
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Latvia
* Japani
* Tšekki
* Australia
* Kreikka
* Korea
* Kroatia
* Alankomaat
* Puola
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* KulturNav
* Museum of Modern Art
* Victoria
* RKD Artists
* Te Papa (New Zealand)
* ULAN

 |
|  |
| Henkilöt | 
* Italian People
* Deutsche Biographie
* Trove
* Yle

 |
|  |
| Muut | 
* Europeana
* SNAC
* IdRef

 |

 |